Ċifra uffiċjali mill-Uffiċċju Nazzjonali tal-Istatistika u anke mill-Eurostat juru li d-defiċit tal-gvern Malti s-sena li għaddiet kien ta’ 2.8 fil-mija tal-Prodott Domestiku Gross. Iċ-ċifri juru li l-iżbilanċ tal-Gvern fl-2013 naqas b’aktar minn €22 miljun għal €203 miljun. B’defiċit ta’ 2.8 fil-mija, Malta laħqet il-kriterju tat-Trattat ta’ Maastricht li jesiġi li l-pajjiżi taż-Żona Ewro m’għandux ikollhom defiċit ta’ aktar minn 3%. Fl-2012, il-Kummissjoni Ewropea kienet iddikjarat li Malta kellha defiċit eċċessiv fir-rata ta’ 3.3 fil-mija u ngħata sentejn żmien biex tikkoreġi l-iżbilanċ. Sal-lum għaxar pajjjiżi tal-Unjoni Ewropea għandhom defiċit ta’ aktar minn 3%. L-Istatistika turi wkoll li d-dejn tal-Gvern sal-aħħar tas-sena li għaddiet kien ta’ 5243 miljun ewro li jfisser 73 fil-mija tal-Prodott Domestiku Gross. Dan juri li paragun mal-prodott domestiku Gross tad-dejn tal-Gvern żdied minn 70.8 fil-mija fl-2012 għal 73 fil-mija fl-2013. Fl-ewwel reazzjoni tiegħu, il-Ministru tal-Finanzi Edurd Scicluna qal laqa’ l-aħbar pożittiva tal-Eurostat li s-sena l-oħra l-Gvern spiċċa s-sena b’defiċit ta’ 2.8 fil-mija. Qal li meta Malta daħlet fil-proċedura ta’ defiċit eċċessiv minħabba n-nefqa kbira li saret fis-sena ta’ qabel il-Kummissjoni wriet xesttiċiżmu kbira li Malta setgħet tnaqqas id-defiċit għal taħt it-3%. Qal li l-Gvern kien determinat li jnaqqas id-defiċit u s-suċċess kien għall-fatt li l-Prim Ministru emmen li nilħqu l-miri minħabba l-kredibilità ta’ pajjiżna mal-aġenziji internazzjonali.